સૌથી પહેલો મુદ્દો તો કાશ્મીર અને કલમ ૩૭૦ છે. જમ્મુ-કાશ્મીરમાં પહેલાં મુફ્તી મોહમ્મદ સઈદના પીડીપી સાથે ભાજપે સરકાર રચી. સઈદના નિધન બાદ કેટલોક સમય અંટશ રહ્યા પછી મહેબૂબાના નેતૃત્વવાળા પીડીપી સાથે પણ ગઠબંધન કરી લીધું. કાશ્મીરમાં રાષ્ટ્રવિરોધી પ્રવૃત્તિ ચાલુ જ છે. દર શુક્રવારે નમાઝ પછી ત્રાસવાદી સંગઠન આઈએસઆઈએસના ઝંડા ફરકાવાઈ રહ્યા છે. પોલીસ પર પથ્થરમારો કરાઈ રહ્યો છે. મુફ્તી મોહમ્મદ સઈદની અંતિમયાત્રા કરતાં ત્રાસવાદીની અંતિમયાત્રામાં લોકોનું પ્રમાણ વધુ હતું. કાશ્મીરની સમસ્યા હલ કરવી એ મોટો પડકાર છે. આ જ રીતે પઠાણકોટમાં પાકિસ્તાન પ્રેરિત ત્રાસવાદીઓએ હુમલો કર્યો હતો. એટલે આ બંને સમસ્યાઓ એક સિક્કાની જ બીજી બાજુ છે. આ ઉપરાંત ભાજપ તેની સ્થાપના (જનસંઘ) વખતથી કલમ ૩૭૦નો વિરોધ કરતો આવ્યો છે અને લોકો તેને એટલા માટે જ મત આપે છે. આ કલમ ૩૭૦ને પણ દૂર કરવી પડશે. ઉપરાંત કાશ્મીરમાંથી વ્યવસ્થિત ષડયંત્રપૂર્વક હિન્દુઓને નીકળી જવાની ફરજ પડી હતી. તેમનું પુનર્વસન એ પણ મોટી સમસ્યા છે.